Jann Sjursen (KRF), 1998-04-14:
Kristeligt Folkeparti er som ethvert andet parti i Folketinget tilhænger af internationalt samarbejde, også samarbejde, der gælder bekæmpelse af grænseoverskridende kriminalitet og illegal grænseoverskridelse.
Derfor synes vi også, det kan være meget fornuftigt, at der politimæssigt set er mulighed for at udveksle oplysninger om, hvad der sker, ikke blot i EU-regi, men internationalt i det hele taget, med henblik på at bekæmpe grænseoverskridende kriminalitet og illegal grænseoverskridelse.
Og vi synes også, det er meget fornuftigt, at man internationalt har et asylsamarbejde med henblik på at sikre, at flygtninge ikke bliver kastebolde mellem forskellige landes forskellige asylpolitik, og at enkelte lande måske bliver flygtningemagneter på grund af, at de har en anderledes og måske i nogle tilfælde mere lempelig asylpolitik, end andre lande har.
Når jeg siger dette, er det, fordi det er en illusion at tro, at sådan som tingene er skruet sammen i dag, kan de enkelte lande alene håndtere de grænseoverskridende problemer, som også denne forespørgsel rejser.
Samarbejde er helt klart nødvendigt.
Spørgsmålet kan så være, på hvilket niveau det skal ske.
Og her kan konventioner og samarbejde på mellemstatsligt niveau være ganske fornuftigt, men det er ikke altid det, der er det mest effektive med hensyn til at nå de mål, som de selv samme konventioner opstiller.
Derfor er det for Kristeligt Folkeparti at se ikke så mærkeligt, at man også inden for Den Europæiske Union og i Amsterdamtraktaten har taget fat på spørgsmålet om de retlige og indre anliggender og nu har traktatfæstede paragraffer om dem i traktaten
Det er vel at mærke områder, hvor Danmark har taget forbehold.
Og vi hilser det velkomment, at regeringen på dette område med Amsterdamtraktaten har sikret, at det danske forbehold er intakt og respekteret, selv om det jo er sådan - som det også er fremgået i debatten i dag - at Danmark kan deltage på et mellemstatsligt niveau i det, som måtte blive udkommet af de beslutninger, der bliver truffet i EU vedrørende retlige og indre anliggender.
Man kan selvfølgelig diskutere - og det er vel også ærindet fra forespørgernes side - hvor længe forbeholdet holder vand, når man i EU påbegynder et samarbejde på det her område, hvor Danmark jo altså også i vid udstrækning må forventes at deltage, men altså på et mellemstatsligt niveau.
Den grænse kan jo diskuteres, og det er altså også blevet gjort her i dag.
På den anden side synes jeg også, det er vigtigt at understrege, at personkontrollen ved de store grænseovergange jo ikke i sig selv kan forhindre illegal indvandring. Og den indsats, som den såkaldte baglandspatrulje har udøvet i de senere måneder, viser jo med al ønskelig tydelighed, at det i virkeligheden er dér, altså i baglandspatruljen, man for alvor får fat i de illegale grænseovergængere.
Så selv om vi altså ikke er så begejstrede for den tanke, at personkontrollen ved vore grænser ophæves, må vi sige, at hvorvidt illegal indvandring og grænseoverskridende kriminalitet kan bekæmpes, ikke ligefrem står og falder med det spørgsmål alene. Med hensyn til de forslag til vedtagelse, der er fremsat, vil jeg sige, at vi ikke kan støtte hr. Kristian Thulesens Dahls forslag, blandt andet fordi det jo altså bygger på den illusion, at det åbenbart for Dansk Folkeparti at se alene er personkontrollen ved vore grænseovergange, der afgør muligheden for at udbygge kontrollen fra dansk side.